بلوچ کئے اِنت؟۔۔۔۔۔ بلوچ ءِ بزانت پکّا۔۔۔۔ کروس ءِ بُل اِنت؟؟؟
 (کراچی ءِ یاتانی رودپتر)
 چندن ساچ
 من کہ کراچی ءَ اتکاں گڈا وانگ منی یک عادتے بوت۔۔۔ چشیں روچ باز کم گوستگ اَت کہ من نہ ونتگ ات۔ شپ ءُ روچ وانگ ءِ تہا اتاں۔۔۔ بلوچ، بلوچی ءُ بلوچستان ءِ درگت ءَ ہرچی کہ چاپ ءُ شنگ بوتگ ات، مئے لوگ ءَ ھست اَت۔۔۔ من نہ زاناں کہ ھر انسان ءَ وتی راج ءُ راجدپتر ءِ وانگ وش بیت کہ نہ بیت۔ بلے من ءَ وتی راجدپتر ءِ وانگ سک وش بیت۔ من مُدام کتابانی تہا ہمے شوہاز ءَ اتاں کہ بلوچ کئے اِنت ءُ کجا چہ اتکگ
۔۔۔۔۔ راجدپتر زانت آئی ءِ بن ءُ بنزھ ءِ بابت ءَ چے گوشنت؟ ہمے چیز ءَ من ءَ بلوچانی باروا وانگ ءَ لاچار کُت۔ یک روچے کاپی یے چستب کت کہ بلوچانی راجدپتر ءِ بابت ءَ نبشتانکے نبشتہ کناں۔ اِے نبشتانک پدا سک مزن بوت۔۔۔ چو کتابی دروشم ءَ دیما روان بوت۔۔۔ (بلے بد بھتی ایش اِنت کہ ہمے کاپی باریں چونکائی گار بوت۔۔۔۔ من وتی نزارتگیں مڈیاں چہ زھبر بوتاں) بَلے یک شَری یے بوت۔۔۔ وتی راج دپتر ءِ بابت ءَ کمو باز سرپدی رست۔۔۔۔
 ھمے بلوچستان کہ مروچی سئے جاہ ءَ بھر ءُ بانگ اِنت۔۔۔ ءُ پدا سئے ملکاں وتی کتگ اِے زمین ءَ من مادریں گلزمین نبشتہ بہ کناں یا بلوچستان؟ پہ من ھردو نام ارزشت دارنت۔ من ءَ بلوچانی بامردانی بابت ءَ اولی سرپدی چہ وتی کماش ءِ دیواناں رستگ۔ آ زمانگ ءَ من کسان اتاں گڈا کماش ءِ کرّا پیریں مردم اتکگ اتنت۔ آیاں شئیر ونتگ ات۔ چاکر، گوھرام، ھمل جئیند، دادشاہ، کمبر، بلوچ خان نوشیروانی، بالاچ گورگیج، کسہانی مزنیں لڑے اَت۔۔۔ گوشئے زاناں اِے پیریں مرد ہمے بامردانی کماندار بوتگ اَنت۔ شئیر وانی اَت۔۔ کسہ اَت۔۔ بلوچ خان نوشیروانی اپس سوارے بوتہ، آئی ءَ ناکس ءِ گوما جنگ کتہ۔ (ناکس انگریز ءِ واستا کارمرز بوتگ اَت) بلوچ خان اپس ءِ جہل ءَ ہنچو چیر بیت کہ کس ئِے نہ بیت، ناکس گوشیت، اِے اپساں مردم سوار نہ اِنت۔ بَلے ہما مکاریں بلوچ کہ ناکس ءِ ہمراہ داری کن اَنت آ ناکس ءَ گوش اَنت، بلوچ خان پیداک اِنت۔ ناکس گوشیت اِدا کس نیست، آ گوشنت ناں ناں بلوچ خان اپس ءِ جہل ءَ چیر اِنت تو اپس ءَ بہ جن۔ ناکس اپس ءَ جنت۔ ہنچو بلوچ خان جہل ءَ کپیت وتی لنٹاں گٹ پاچیت ءُ زھم ءَ شتّ دنت زمین ءَ۔۔۔۔۔ ناکس گوشیت من نہ رواں بلوچ خان ءِ کّرا منی ھیالاں بلوچ خان زندگ اِنت کہ آئی بروت سُرگ ءَ اَنت۔ ناکس ءِ ہمراہ داریں بلوچ گوش اَنت ناں ناں بلوچ خان کونڈاں کپگی مردے نہ اِنت۔ اِے شُتہ، ہمدا ناکس روت بلوچ خان ءِ دیما اوشتیت بلوچ خان ءَ سلام کنت۔۔۔ پدا بلوچ خان ءِ بیرانی ءِ سرا بش بش وارت ءُ گوشیت من بہ زانتیں بلوچ خان اِے مرد اِنت من نہ کُشتگ اَت۔۔۔۔۔۔ اِے گپ من چہ ہمے پیریناں ھش کتگ اتنت۔ چشیں بازیں کسہ بوتگ اَت۔ پمشکا اِے وڑیں کارستانی بابت ءَ زانگ من ءَ وش بوتگ اَت۔ ہمے سبب اَت کہ من بلوچ راجدپتر ءِ وانگ پہ واہگے بندات کُت۔ (اسکول ءِ کتابانی تہا مارا بلوچ ءِ بامردانی باروا ہچ وڑیں سرپدی دئیگ نہ بوتگ ءُ انگہ ہم دئیگ نہ بیت۔ اِے نوں مئے واستا جیڑھے ہم نہ اِنت چیا کہ بلوچ ءِ بامرد اسکول ءِ کتابانی محتاج نہ اَنت) بلوچستان ایشیا ءِ گیٹ وے اِنت۔ چہ وہدئِے قدیم ءَ بگر داں روچ مروچی دنیا بلوچستان ءِ زر ءُ زمین ءِ وازمندگ بوتگ ءُ انگہ وازمندگ اِنت۔ موسم ءِ حساب ءَ بلوچستان ہم وتی مٹ ءُ درور وت اِنت، یک نیمگے زر اِنت گوں سارتیں گوات ءُ وشیں ماہی آں، دومی نیمگ ءَ سرومگیں کوہ اَنت گوں برفاں، یک نیمگے ھشکیں پٹ، ریگزار ءُ دومی نیمگ ءَ سبز ءُ آبادیں درچک اَنت، آبادیں زمین اَنت۔ ندارگ وش ءُ زیبا۔۔۔۔۔ اِے بلوچستان اِنت کہ زمستان ءَ اِدا سرانوئیں مرغ کاینت، اِے ہمے زمین اِنت کہ اِدا بی بی ھنگلاج کئیت،۔۔۔۔ اِے ہمے سرزمین اِنت کہ اِدا تاسے آپ سد سال وفا اِنت۔ اِے سرزمین ءَ مہر دیستہ، مہروانی ءَ ھانی شئے مرید، مست توکلی ءُ سمو، بازیں کارست اَنت کئی کئی نام ءَ بگراں؟َ جنگ دیستہ، ایمنی دیستہ، زندگی دیستہ، مرگ دیستہ، جوھری بمب دیستہ، بَلے اِدا انگہ تاسے آپ سد سال وفا اِنت۔ اِدا ھور کہ گواریت مُرغ آپ بیت۔۔۔۔۔۔ نود کہ شنز اَنت دل بُریں زھیر زور اَنت۔ اِدا نمب کہ بیت گڈا ٹی ٹی ئیں مرغ شپ ءَ را دگہ یک جلواہ ناکی یے بخش اَنت۔۔۔ ٹی ٹی وٹ۔۔۔ ٹی ٹی وٹ۔۔۔۔۔۔
 ھو من بلوچ راجدپتر ءَ بازیں چیزے دیست۔۔۔۔۔ لہتیں راجدپتر زانتاں بلوچ ڈوبار اِتگ ءُ وڑ وڑیں حبر ہم داتگ۔۔۔۔۔ اِے راجدپتر زانتانی تہا یکے ہنری پوٹنجر اِنت کہ آ بلوچانی درگت ءَ نبشتہ کنت
 ’’مکران ءِ زالبول گیش ءَ چہ گیش بد رنگ اَنت ءُ بے وفائی ءَ وتی مَٹ ءُ درور وت اَنت۔ آ وھدے مست بنت گڈا آیاں ہچ وڑیں ھد ءُ سیمسر نیست۔ حوس آماچ اَنت۔ آ (بزانکہ مکران ءِ زالبول) وتی جنسی واہگانی پُشت ءَ زوت سور ءُ سانگ کن اَنت۔ پمشکا بے چارگ زوت پیر زال بنت‘‘
 سردار خان گیشکوری بلوچے بوتہ، آئی ءَ ہم پہ بلوچاں ہنچیں گپ شاتک کتگ اَنت۔ اِے واجہ ءَ مکران ءِ گچکی سردار ءُ مکران ءِ جہ منندان ءَ گوشتگ کہ آ ’’ کور دید، کور باتن، سیاہ پوست، سیاہ دنتان، بلکیں سیاہیں جناور ءُ سیاہ کار اَنت۔‘‘ جاہے گوشیت کہ اِے ڈن ءَ ششتگ ءُ ساپ اَنت بلے اندر ءَ مکار اَنت‘‘
 دگہ مردے ھست کہ آئی ءِ نام شوکت علی شاہ اِنت۔ بیروکریٹے، بقولِ استاد صبا دشتیاری ءَ اِے مرد ءَ سرجمیں بلوچستان گول اِتگ ایشی ءَ بلوچانی تہا اِنسان نہ دیستگ۔ ۔۔۔۔ اِے مرد ءَ کتابے نبشتہ کتگ کہ آئی ءِ نام اِنت۔ (درآمد وتی ڈیھ ءَ۔۔۔۔۔ اجنبی اپنے دیس میں) اِے بلوچاں سئے جاہ ءَ بھر ءُ بانگ کنت۔ اِے گوشیت کہ ’’یک بلوچے کہ آئی ءِ رنگ چو فولات ءَ اِنت اِیشانی تہا بازیں قبائل آباد اَنت۔ دومی غلام اَنت۔ رنگ سیاہ، کسانیں چم، زنڈیں لنٹ، اِے مکرانی اَنت ءُ سئیمی پدریچ درزادگ اِنت کہ اِے بلوچ ءُ غلامانی سور ءُ سانگ کنئگ ءِ سبب ءَ پیدا بوتگ اَنت‘‘۔
 بژن اِنت کہ ایشان ءَ ہم نبشتہ کار گوشئگ بیت۔۔۔۔۔ اِے ہمے مردم اَنت کہ ایشاں راجدپتر ہچ رنگ ءَ ماپ نہ کنت۔۔۔۔۔ اِے اِیشانی نہ زانتکاری نہ اِنت۔ بلکیں گوں بلوچ ءَ کینگ داری اِنت۔۔۔۔ بَلے ’’پہ گوشگ وشنام نہ بیت بدنام‘‘ بلوچستان ءَ میر ھمل جیئند ودی کتہ کہ آئی ءَ پرھنگیان ءَ دست دپ ءَ داتگ۔ اِدا عیسٰی مادن ودی بوتگ کہ غزنوی ءِ حاکم مسعودی غزنوی ءَ گوں کیچ ءِ دمگ ءَ جنگ کنت۔ اِدا ملک دینار ہم گندگ بیت کہ آئی ءَ نادرشاہ افشار ءِ لشکر ءَ گوں جنگ داتگ۔
 ہچ باج نہ بارت اچ من ءَ گپتار ءِ سکندر
 من کورشاں پرشتگیں گالانی نیاں داریوش
 نوں بیا راجدپتر ءَ اِے رنگ ءَ سئیل کنیں کہ بلوچ کئے اِنت۔۔۔۔۔۔ برھان قالع ءَ نبشتہ اِنت کہ ’’ لبزئِے بلوچ چہ کروس ءِ بُل ءَ در اتکگ‘‘ برھان قالع والایاں وَ کمال کُتگ۔۔۔۔ کروس ءِ بُل ءُ بلوچ؟ کمو انصاف بہ کتیں۔۔۔۔ راجانی نام ہم چہ کروس ءِ بُل ءَ زورگ بیت؟؟؟ سردار خان گیشگوری ءَ نبشتہ کتگ کہ ’’بلوچ یا بلوص اوچ یا بیل ءُ اوص ءِ برورد اِنت۔ سردار خان ءِ ردا بیل یک بابلی دیوتایے ءُ کعنانی بعل ءِ بدل بوتگیں دروشم اِنت۔ سردار خان بلوچاں سامی نسل لیکیت ءُ جاہے نبشتہ کنت کہ نمرود کہ آئی ءَ کلدانی ریاست ءِ بن ھشت ائیر کتگ۔ بلوچے بوتگ۔ ہمے رنگ ءَ بلوچی ءِ نام داریں لچہ کار ءُ زانتکار محمد حسین عنقا ءَ ہم بلوچان ءَ نمرود ءِ سیاد کتگ۔ عنقا گوشیت نمرود ءِ پت ءِ نام کوش بوتگ۔ پٹ ءُ پول ءَ یک مہرے دز کپتگ آئی ءِ سرا نبشتہ اِنت النمرود البلوص۔۔۔۔ پمیشکا عنقا گوشیت کہ نمرود ءَ وت ءَ بلوچ گوشتگ۔ لالہ ہتو رام ءَ نبشتہ کتگ کہ ’’حلبی زبان ءَ بلوچ ہما مردماں گوشنت کہ کوہانی بُن ءَ جہ منند بہ بنت‘‘ لالہ ہتورام گوشیت کہ بلوچ امام حسین رضہ ءِ مرید اَنت۔ کربلا ءِ وئیل ءَ رند آیاں لڈ ءُ بار کتگ ءُ دیم پہ بلوچستان ءَ اتکگ اَنت۔۔۔۔ شاہ محمد مری بلوچاں آریا پدریچ سرپد بیت۔ لہتیں بلوچ راجدپتر زانتاں بلوچان ءَ تازی (عرب) ثابت کنئگ ءِ بے سوبیں جہد کتگ۔ باریں اِے بیچارگانی دل ءَ چے بوتگ۔۔۔ حدا بہ زانت۔
 بژن اِنت کہ لجیگ ئے وتی بندر ءُ بیھ ءَ
 بیلے گوش ئے تازی وت ءَ بیلے دگہ تاتار
 ھر فیلڈ ءَ ہم کمال کتگ۔۔۔۔ گوشیت بلوچ میڈین لبزے ءُ آئی ءِ بزانتیں ترند ترند ءَ گپ جنوک یا کوکار کنوک۔۔۔۔۔ بلے بیا کہ من بلوچانی تہا کسان آواز، گنگ، بے توار ءُ حاموشیں مردم ہم دیستگ۔۔۔۔
 یکے ءَ گوشتگ ات کہ بلوچ سنسکرت ءِ دو لبزاں چہ ودی بوتہ۔ بل، ءُ اوچا۔ ایشی ءِ بہ زانت اِنت سکیں زوراور۔۔۔۔۔ ایس کے عطائیف وتی کتاب ءِ تہا روسی نبشتہ کار باروزینہ ت وے اِے ءِ گپاں دیما کاریت ءُ نبشتہ کنت کہ سرجمیں چار ءُ تپاس ءُ پٹ ءُ پول ءَ اِے زانگ بوتگ کہ بلوچ راج آرکیلوجیکل، انتھراپالوجی، مذھب، لوک، انتوگرافی ءُ ایندگہ علمی راھبندانی حساب ءَ ہندوستان ءِ تمناں گوں سیادی کن اَنت۔۔۔
 اِے درستیں گپانی وانگ ءَ من انگت گاراں کہ بلوچ کئے اِنت؟ بَلے من ءَ گمان بیت کہ بلوچ چہ در ءَ آوکیں راجے نہ اِنت۔ بیشک بازیں راج اتکگ ءُ بلوچ ءِ تہا ھوار بوتگ اَنت۔ آ راجان ءَ بلوچاں وتی کتگ۔ بَلے بلوچ درآمدے نہ اِنت۔۔۔۔ آ ہمے سرزمین کہ مروچی بلوچستان ءِ نام ءَ زانگ بیت، ہمدئے جہمنند اِنت ءُ جہمنند بیت